recursal/SuperWikiNEXT-32B huggingface dataset:
**נבל** (ליירה בלעז), היא קבוצת כוכבים בשמי הצפון, אחת מ-48 קבוצות הכוכבים המקוריות של תלמי, וכיום היא אחת מ-88 קבוצות הכוכבים המוכרות על ידי האיגוד האסטרונומי הבינלאומי. קבוצת נבל כוללת את הכוכב הבולט וגה, החמישי בבהירותו בשמי הלילה, שמקל על איתורה וזיהויה.

כוכבים מעניינים
---------------

**α בנבל (וגה)** הוא הכוכב השני בבהירותו בחצי הכדור הצפוני (אחרי ארקטורוס) והחמישי בכל כיפת השמיים. סיווגו הוא A0 V, ומרחקו מכדור הארץ הוא 25.3 שנות אור. וגה היה הכוכב הראשון שצולם. וגה יחד עם הכוכבים דנב ואלטאיר יוצרים משולש גדול ובולט המכונה משולש הקיץ.

**β בנבל (שליאק)** הוא כוכב משתנה. בהירותו 3.45 וסיווגו B8 II. על שמו נקראת קבוצה של כוכבים כפולים לוקים. 

**γ בנבל (סולפט)** היא מערכת מרובת כוכבים. הכוכב הראשי בה הוא בעל בהירות 3.24 וסיווג B9 II.

**δ בנבל** הוא כוכב כפול המורכב מכוכב כחול-לבן בעל בהירות 6 וענק אדום משתנה באופן מחזורי למחצה שבהירותו נעה בין 4 ל-5.

**ε בנבל** הוא כוכב מרובע (ידוע גם ככוכב הכפול הכפול, משום ששני המרכיבים הבהירים יותר הם בעצמם כוכבים כפולים), בעל זמן מחזור של 1165 שנות ארץ.

**ζ בנבל** הוא כוכב כפול שניתן לראות את מרכיביו בנפרד באמצעות משקפת.

**RR בנבל** הוא כוכב אבטיפוס לסוג של כוכבים משתנים שנקראים משתני RR בנבל.

גרמי שמיים עמוקים
-----------------

M56 הוא צביר כדורי מפוזר, במרחק של בערך 32,900 שנות-אור, בקוטר 20 שנות אור בערך. בהירותו הנראית: 8.3.

M57 היא ערפילית הטבעת, אחת הערפיליות הפלנטריות הידועות ביותר. בהירותה המשולבת 8.8. מעריכים שכיום אנו רואים אותה כבת 6,000-8,000 שנים.

מיתולוגיה
---------

מפות ישנות מראות ציפור (בדרך כלל נשר) במיקום הקבוצה, שמאז ימי קדם הקבוצה נחשבה דומה לכזו. ככזו, יחד עם קבוצות אחרות במזל קשת, (ברבור ו-נשר),ייתכן שקבוצת נבל היא חלק מהאגדה על הציפורים הסטימפאליות, משתים עשרה המטלות של הרקלס.

אם לוקחים בחשבון קווים כמעט מקבילים של כוכבים במרכז קבוצת הכוכבים, הקבוצה מזכירה נבל, וכך בהדרגה קבוצת נבל עברה מדימוי לנשר לדימוי לנבל. בפרק זמן מסוים היא אפילו נחשבה לנשר מחזיק נבל. כנבל, הקבוצה קושרה לנבל שבו ניגן אורפאוס, ואיתו הצליח להקסים את האדס, ושמוקם בשמיים עם מותו.

קישורים חיצוניים
----------------

ויקישיתוף מדיה וקבצים בנושא **נבל** בוויקישיתוף
* תמונה של קבוצת נבל וקבוצת ברבור
* נבל, באתר אנציקלופדיה בריטניקה (באנגלית)

| 88 קבוצות הכוכבים המודרניות |
| --- |
| 

|  |
| --- |
| אוקטנט • אוריון • אינדיאני • אנדרומדה • ארידנוס • אריה • אריה קטן • ארנבת • ברבור • בתולה • גביע • גדי • ג'ירף • דג דרומי • דג זהב • דג מעופף • דגים • הדובה הגדולה • הדובה הקטנה • דולפין • דלי • דרקון • הר השולחן • הרקולס • זאב • זבוב • זיקית • חד קרן • חץ • טווס • טוקאן • טלה • טלסקופ • יונה • ירכתי הספינה • כלב גדול • כלב קטן • כלבי ציד • כן ציור • כתר דרומי • כתר צפוני • לווייתן • לטאה • לינקס • מאזניים • מגן • מזבח • מחוגה • מיקרוסקופ • מפסלת • מפרש • מצפן • משאבה • משולש • משולש דרומי • נבל • נושא הנחש • נחש • נחש מים • נחש מים קטן • נשר • סוסון • סקסטנט • סרגל • סרטן • עגור • עגלון • עוף החול • עורב • עקרב • פגסוס • פסל • פרסאוס • ציפור גן עדן • הצלב הדרומי • קנטאור • קסיופאה • קפאוס • קשת • רשת • שדרית • רועה דובים • שועלון • שור • שעון מטוטלת • שערות ברניקי • תאומים • תנור |

 |
**אנתוני פלית'** (באנגלית: **Anthony Pleeth**; נולד ב-1948 בלונדון) הוא צ'לן אנגלי, שהתמחה בביצוע נכון היסטורית של מוזיקה מהמאה ה-18 וה-19 בכלים אותנטיים לתקופה.

ביוגרפיה וקריירה
----------------

אנתוני פלית' למד נגינה בצ'לו אצל אביו, הצ'לן הנודע ויליאם פלית', בבית ספר גילדהול למוזיקה ודרמה בלונדון, שם זכה במדליית זהב בשנת 1966. ההקלטה הראשונה שלו הייתה בגיל 13, ל-BBC. הוא ייסד את שלישיית גאליארד (עם טרוור פינוק, צ'מבלו וסטיבן פרסטון, טרברסו), והופיע עמה משנת 1965 עד התפרקותה בשנת 1972.

פלית' היה הצ'לן הראשי של האקדמיה למוזיקה עתיקה ובהמשך של התזמורת האנגלית, שאותה עזב בשנת 1985 אך נשאר חבר בקבוצה הקאמרית של התזמורת האנגלית עד 1991. הקלטותיו כוללות קונצ'רטי לצ'לו מאת ויוואלדי עם התזמורת האנגלית והאקדמיה למוזיקה עתיקה, וכן היה צ'לן סולן במספר רב של יצירות תזמורתיות וקונצ'רטי גרוסי עם שתי התזמורות הללו. הוא הקליט את מכלול הסונאטות של ג'מיניאני (עם כריסטופר הוגווד) ושל ויוואלדי (עם רוברט וולי וסוקי טאוב, טריו סונאטות של הנדל וקורלי ומוזיקה קאמרית מאת יוהאן סבסטיאן באך עם הקבוצה הקאמרית של התזמורת האנגלית. עם נגן פסנתר הפטישים **מלווין טאן** הקליט את כל הסונאטות והוואריציות לצ'לו ופסנתר של בטהובן. אנתוני פלית' איננו מגביל את עניינו לביצועים אותנטיים; הוא מנגן בצ'לו מודרני והרכב הצ'לו שלו ביצע והקליט את ה"באכיאנאס ברזילראס" מס' 1 ו-5 של הייטור וילה-לובוס.

פלית' התמנה לפרופסור לצ'לו בבית ספר גילדהול למוזיקה ודרמה בשנת 1969 ובקולג' המלכותי למוזיקה ב-1986.

לצד הופעותיו במוזיקה קלאסית, ניגן גם בפסקולי סרטים רבים, בין השאר "היינו חיילים" של **ניק גלניס-סמית'** ו"גלדיאטור" של **הנס צימר** ו**ליסה ג'רארד**.

קישורים חיצוניים
----------------

* אנתוני פלית', באתר AllMusic (באנגלית)
* אנתוני פלית', באתר MusicBrainz (באנגלית)
* אנתוני פלית', באתר Discogs (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007456455805171
* BIBSYS: 68365
* BNE: XX1560157
* BnF: cb13898552c (data)
* GND: 134486137
* ISNI: 0000 0000 6302 7420
* LCCN: n82090945
* LNB: 000118386
* MusicBrainz: 715bf40c-d8d4-4cb7-b4c5-efd6a889c179
* NLA: 35705123
* NTA: 107751917
* RERO: 02-A003699668
* SUDOC: 243806868
* Trove: 1050569
* VIAF: 71579033
* WorldCat: lccn-n82090945

 |
**קבוצת טרפלגר** היא חברה שמבצעת סקרי דעת קהל ומשרדיה שוכנים באטלנטה, ג'ורג'יה והם משתמשים בשיטות שמטרותיהן היא להגדיל את השקלול של מה שמכונה "מצביעי טראמפ ביישנים", שלטענתם מיוצגים מעט מדי במרבית הסקרים.

קבוצת טרפלגר הוקמה על ידי רוברט קאהלי באטלנטה, ג'ורג'יה.

שיטות
-----

לקבוצת טרפלגר יש מספר שיטות עבודה, דוגמה לאחת מהן היא מספר השאלות בסקרים שהיא עורכת, מנכ"ל החברה, קאהלי התראיין מספר פעמים לתקשורת ואמר כי הגישה המרכזית שלו היא צמצום מספר השאלות ואמר כי אם לא תעשה זאת "כך אתה מגיע בסוף לייצוג לא-פרופורציונלי של אנשים שאוהבים לדבר על פוליטיקה, שהם בדרך כלל הימנים ביותר או השמאלנים ביותר או המשועממים ביותר. שיטה נוספת היא שהמראיינים לא שואלים את המשיבים רק למי הם בעצמם מצביעים אלא למי הם חושבים שהשכנים שלהם מצביעים (ובכך מרחיבים את קהל המצביעים שסקרו בזמן קצר יותר), עוד שיטה שאיתה עובדה החברת היא ניסיון ליצור אינטימיות עם המשיב מאחר שהתגברות התופעה בה משיבים מביעים דעה שונה מדעתם האמיתית מחשש לאבד את עבודתם, מתחושה בה המראיין שופט את המשיב או לחוות שיימינג ברשתות החברתיות, הפתרון לבעיה זו היא שהמשיבים עונים בעזרת הודעות או באמצעות שימוש במענה קולי (דבר שיחזק את תחושת האנונימיות) או להפך - בשיחות אישיות יותר שיכינו את הקרקע באופן יותר נעים.

היסטוריה
--------

במהלך הבחירות לנשיאות ארצות הברית שנערכו ב-2016, קבוצת טרפלגר הייתה חברת הסקרים היחידה שחזתה שדונלד טראמפ יזכה במדינת מישיגן (ואכן בסופו של דבר טראמפ זכה במישגן) ולדברי RealClearPolitics - חברת הסקרים ככמעט היחידה שחזתה באופן מיטבי את זכייתו של טראמפ בפנסילבניה.

במהלך בחירות אמצע הקדנציה שנערכו ב-2018, קבוצת טרפלגר ניבאה במדויק את הניצחון הרפובליקני של רון דה-סנטיס בבחירות למושל פלורידה, בנוסף לכך חזתה החברה את ניצחונו של הרפובליקני ריק סקוט בבחירות לסנאט של ארצות הברית שנערכו באותה שנה ואף ניבאה באופן מדויק שבע מתוך תשע מדינות בשנת 2018 (פלורידה, מישיגן, מונטנה, מיזורי, דקוטה הצפונית, טקסס ווירג'יניה המערבית).

קישורים חיצוניים
----------------

* קבוצת טרפלגר, ברשת החברתית פייסבוק
* קבוצת טרפלגר, ברשת החברתית טוויטר

הערות שוליים
------------

1. ↑  Cahaly, Robert (29 באוקטובר 2020). "Polling Methodology". *Trafalgar Group*. נבדק ב-29 באוקטובר 2020. `{{cite news}}`:  (עזרה)
2. ↑  "Trafalgar Group". *Ballotpedia*. נבדק ב-15 באוגוסט 2020. `{{cite web}}`:  (עזרה)
3. ↑  Russonello, Giovanni (25 בנובמבר 2019). "Four Problems With 2016 Trump Polling That Could Play Out Again in 2020". *New York Times*. נבדק ב-15 באוגוסט 2020. `{{cite news}}`:  (עזרה)
4. ↑  Easley, Jonathan (27 ביוני 2020). "Where things stand in 13 battleground states". *The Hill*. נבדק ב-15 באוגוסט 2020. `{{cite news}}`:  (עזרה)
5. ↑  ריץ' לאורי, נשיונל רוויו, נגד הזרם: הסוקר שמאמין שטראמפ עומד לנצח, באתר מידה, 27 באוקטובר 2020
6. ↑  Bevan, Tom (22 ביוני 2020). "Pollster Who Got It Right in 2016: Michigan a Dead Heat". *RealClearPolitics*. נבדק ב-15 באוגוסט 2020. `{{cite news}}`:  (עזרה)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קבוצת טרפלגר"**.
**אלסיו צ'רצ'י** (באיטלקית: **Alessio Cerci**; נולד ב-23 ביולי 1987) הוא כדורגלן איטלקי המשחק בעמדת הקשר בקבוצת סלרניטנה. ייצג את נבחרת איטליה במונדיאל 2014.

קריירה
------

צ'רצ'י גדל במחלקת הנוער של רומא, בשל סגנון המשחק שלו אנשים מצאו דמיון בינו לבין תיירי הנרי. ב-16 במאי 2014 ערך את הופעתו הבכורה בקבוצת הבוגרת של רומא בגיל 16 כאשר נכנס מחליף בדקה ה-76 נגד סמפדוריה בתיקו 0-0. בעונה שלאחר מכן היה שחקן מפתח בקבוצת הנוער של רומא, כאשר בסיומה זכה איתה באליפות איטליה לנוער.

ב-21 במרץ 2005 חתם חוזה מקצועי ברומא לשלוש שנים, עם זאת הוא המשיך לשחק בעיקר בקבוצת הנוער.

ב-18 באוגוסט 2006 הושאל לקבוצת ברשה מהסרייה ב'. הוא ערך את הופעתו הבכורה ב-15 בספטמבר נגד בארי בתיקו 1-1. בסוף עונת 2006/2007 צ'רצ'י חזר לרומא והושאל לפיזה. ב-9 בספטמבר 2007 הבקיע את שערו הראשון במסגרת קבוצה בוגרת נגד צ'זנה בניצחון 1–2.

צ'רצ'י היה מוכן להמשיך לשחק ברומא ובבסרייה א', אך הושאל שוב ב-25 ביולי 2008 לאטאלנטה. עם זאת בעקבות מספר רב של פציעות לאורך הדרך לאורך העונה שיחק ב-13 משחקים ולא הבקיע שערים.

בעונת 2009/2010 חזר לשחק ברומא, והבקיע את שערו הראשון בקבוצה הבוגרת נגד מ.פ.ק. קושיצה הסלובקית, במסגרת הליגה האירופית בניצחון 0–4. ב-16 בדצמבר באותה עוה הבקיע צמד בניצחון 0–3 נגד צסק"א מוסקבה. הוא סיים את העונה עם 19 הופעתו ו-3 שערים בסך הכל בליגה האיטלקית ואירופה.

ב-26 באוגוסט 2010 צ'רצ'י חתם בפיורנטינה עבור דמי העברה של 4 מיליון יורו. ערך את הופעתו הבכורה נגד נאפולי בתיקו 1-1, והבקיע את שערו הראשון ב-7 בנובמבר 2010 נגד קייבו ורונה. הוא סיים את עונת 2010/2011 עם 26 הופעתו ו-7 שערים בסך הכל.

ב-23 באוגוסט 2012 חתם בטורינו. הוא ערך את הופעתו הבכורה בקבוצה ב-1 בספטמבר 2012 נגד פסקארה, והבקיע את שערו הראשון בקבוצה נגד האקסית פיורנטינה בתיקו 2-2. הוא סיים את עונתו הראשונה בטורינו עם 8 שערים ו-8 בישולים.

את עונת 2013/2014 פתח כאשר הבקיע שער במשחק הפתיחה נגד ססואולו בניצחון 0–2. הוא סיים את העונה עם 13 שערים וכמלך הבישולים של הליגה עם עשרה בישולים.

ב-1 בספטמבר 2014 חתם בקבוצה הספרדית אתלטיקו מדריד לשלוש שנים. ב-5 בינואר 2015 לאחר שלא קיבל הזדמנויות רבות במדריד, הושאל לשנה וחצי במילאן. ב-22 בינואר 2016 הושאל לגנואה עד לסוף העונה.

ב-10 ביולי 2017 חתם צ'רצ'י בקייבו ורונה.

### נבחרת איטליה

צ'רצ'י שיחק בכל נבחרות הנוער של איטליה. לאחר שהחל לשחק בפיזה זומן לנבחרת הצעירה של איטליה, יחד איתה השתתף באליפות אירופה לנוער 2009, והגיע עם נבחרתו עד לחצי גמר.

ב-17 במרץ 2013 זומן לראשונה לנבחרת הבוגרת על ידי המאמן צ'זרה פראנדלי, למשחק ידידות נגד ברזיל ומשחק במסגרת מוקדמות מונדיאל 2014 נגד מלטה. במאי 2013 השתתף בגביע הקונפדרציות 2013 בברזיל, יחד עם נבחרתו הגיע למקום השלישי. נכלל בסגל למונדיאל 2014.

קישורים חיצוניים
----------------

ויקישיתוף מדיה וקבצים בנושא **אלסיו צ'רצ'י** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל וסטטיסטיקות השחקן באתר טורינו

| **נבחרת איטליה – מונדיאל 2014** |
| --- |
| 1 בופון • 
2 דה שיליו • 
3 קייליני • 
4 דרמיאן • 
5 מוטה • 
6 קאנדרבה • 
7 אבאטה • 
8 מרקיזיו • 
9 באלוטלי • 
10 קסאנו • 
11 צ'רצ'י • 
12 סיריגו •
13 פרין • 
14 אקווילני •
15 ברצאלי •
16 דה רוסי •
17 אימובילה •
18 פרולו •
19 בונוצ'י •
20 פאלטה •
21 פירלו •
22 אינסינייה •
23 וראטי •
מאמן: פראנדלי | איטליהאיטליה |
**אנתוני סנטאסירה** (באנגלית: **Anthony Edward Santasiere**;‏ 9 בדצמבר 1904, ניו-יורק – 13 בינואר 1977, הוליווד) היה שחמטאי אמריקאי.

קריירת השחמט
------------

בשנת 1923 חלק סנטאסירה מקום 13-14 בתחרות אגם הופטקונג (ניצחו: אברהם קופצ'יק ופרנק מרשל). בשנת 1924 הגיע למקום השלישי בתחרות ניו יורק אחרי פרנק מרשל וקרלוס טורה רפטו. בשנת 1927 חלק מקום שלישי-רביעי בתחרות ניו יורק (ניצח: אלברט פינקוס). בשנת 1928 ניצח סנטאסירה בתחרות בופלו, ובשנת 1929 הגיע למקום השלישי אחרי הרמן שטיינר ויעקב ברנשטיין. בשנת 1930 חלק מקום ראשון בתחרות אוטיקה עם נורמן לסינג. 

בשנת 1931 הגיע למקום השביעי בתחרות ניו יורק (ניצח: חוסה ראול קפבלנקה) וחלק מקום שלישי-רביעי בתחרות רומא (אליפות מדינת ניו-יורק- ניצח: פרד ריינפלד).
בשנת 1934 חלק מקום 9-10 בתחרות סירקוז (ניצח: שמואל רשבסקי).
בשנת 1935 הגיע למקום השביעי בתחרות מילווקי (ניצח: ראובן פיין).
בשנת 1938 חלק מקום 10-11 באליפות השנייה של מדינת ניו-יורק (ניצח: שמואל רשבסקי). באותה שנה הגיע למקום החמישי בתחרות בוסטון (ניצחו: ישראל הורוביץ ויצחק קשדן).

בשנת 1944 סנטאסירה הגיע למקום השני, אחרי שמואל רשבסקי באליפות הפתוחה ה-45 של ארצות הברית שהתקיימה בבוסטון, וניצח בתחרות הפתוחה ה-46 שהתקיימה בשנת 1945. 

בדו-קרב ההיסטורי של שנת 1945 בין נבחרות ארצות הברית וברית המועצות, דו-קרב שהתקיים באמצעות הרדיו שיחק סנטאסירה נגד דוד ברונשטיין והפסיד בשני משחקיו. בשנת 1949 הגיע למקום השני, אחרי סנדרין באליפות הפתוחה של ארצות הברית. 

סנטאסירה ניצח בתחרות באיטליה בשנת 1953, וניצח את בובי פישר הצעיר בשנת 1957 בתחרות פתוחה. באותה שנה בובי פישר כבר היה אלוף הנוער של ארצות הברית וכן ניצח באליפות הפתוחה של ארצות הברית לבוגרים.

תחרויות בהן השתתף
-----------------

* תחרות ניו יורק 1931

עיסוקים מעבר לשחמט תחרותי
-------------------------

סנטאסירה היה מורה למתמטיקה בתיכון. תחביביו כללו כתיבה יצירתית וציור תמונות שמן. בנוסף כתב בצורה נרחבת על נושאי שחמט בביטאון American Chess Bulletin.

ספרים שכתב
----------

* The Futuristic Chess opening: Santasiere's Folly (Paperback) by Anthony E Santasiere
* King’s Gambit - Analysis and Games, Anthony Santasiere

קישורים חיצוניים
----------------

* אנתוני סנטאסירה, באתר צ'סגיימס (באנגלית)
* תחבולות ממשחקיו של סנטאסירה , wtharvey.com
* Dario Mione, מוקדש לסנטאסירה בעקבות ניתוח פתיחה שביצע, midaschess.blogspot.com
* תמונה של סנטאסירה, rci.rutgers.edu

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 2733 2217
* LCCN: n86807930
* NTA: 071101136
* VIAF: 60575816
* WorldCat: lccn-n86807930

 |
**מכון בוטאנטאן** (בפורטוגזית: **Instituto Butantã**) הוא מכון מחקר ביורפואי בברזיל, הפועל בחסותו של משרד הבריאות של המדינה סאו פאולו. הוא ממוקם ליד הקמפוס של אוניברסיטת סאו פאולו, בעיר סאו פאולו.

המכון הוקם על ידי הרופא והחוקר הביו-רפואי, ויטאל ברזיל, ב-1901, בהתאם לחזונו של מכון פסטר הצרפתי. לדוגמה, במכון שולב מחקר תרופתי ורפואי, מה שאיפשר העברה מהירה יותר של תוצאות המחקרים לציבור, בצורה של תרופות, וכן מימון חלקי של ההוצאות במכון. הוא ידוע בעולם בשל מחקריו על חיות ארסיות, המחזיק באחד המאגרים הגדולים בעולם של נחשים - למעלה מ-50,000 פרטים. בנוסף, המכון מייצר בתמיכת המדינה תרכיבי חיסון עבור מחלות זיהומיות רבות, כמו כלבת, דלקת כבד, בוטוליזם, טטנוס, דיפתריה, שעלת ושחפת, וכן מייצר נוגדנים כנגד נשיכות של נחשים, לטאות, דבורים, עקרבים ועכבישים. ויטאל היה אחד מקבוצה של חוקרים שפיתחו את נוגדני הארס בתחילת המאה ה-20.

מכון בוטאנטאן, הממוקם בפארק רחב ידיים, הוא אחת מהאטרקציות העיקריות בעיר סאו פאולו. במכון ניתן למצוא מיצגי נחשים, מוזיאון היסטורי, מוזיאון ביולוגי, ומוזיאון מיקרוביולוגי.

מחקר ופיתוח
-----------

מכון בוטאנטאן עורך מחקר נרחב בתחום הביו-רפואה הבסיסית והמעשית, כולל בתחומי ביולוגיה מולקולרית, אימונולוגיה ואפידמיולוגיה. המכון מפעיל מסלול הדרכה מחקרי בשיתוף עם מכונים נוספים, בתחומי ביוטכנולוגיה ומחלות זיהומיות. מלבד מעבדות המחקר שלו, יחידות הייצור והספרייה המקצועית, המכון מפעיל בית חולים מקצועי, בית החולים ויטאל ברזיל, וכן מרכז הרביית חיות למטרות מחקר והפקת נסיובים. הוא מקבל תרומות של נחשים, פרוקי-רגליים וחיות אחרות שנתפסו על ידי הציבור הרחב או על ידי קבוצות.

במכון פועלות מעבדות מחקר בתחומים הבאים: פרוקי-רגליים, הרפטולוגיה, ביולוגיה של התא, אימונוגנטיקה (ענף באימונולוגיה החוקר את הקשר בין המבנה הגנטי למערכת החיסונית), אימונופתולוגיה, אימונולוגיה נגיפית, אימונוכימיה, גנטיקה, דרמטולוגיה, פתופסיכולוגיה, ביוכימיה וביופיזיקה, פרמקולוגיה, מיקרוביולוגיה, פרזיטולוגיה, ביולוגיה רפואית תאית, טוקסינולוגיה מעשית (ענף בטוקסיקולוגיה). בנוסף פועל במקום מרכז ביוטכנולוגי.

למכון בוטאנטאן קשרים הדוקים עם מכונים מדעיים אחרים, לדוגמה מכון פסטר שבפריז וכן קרן אוזוואלדו קרוז, בריו דה ז'ניירו.

קרן בוטאנטאן
------------

קרן בוטאנטאן היא קרן ללא מטרות רווח שהוקמה בשנת 1984, שמטרתה לנהל באופן יעיל את תרומות הציבור והתמיכה הממשלתית למען הייצור של חומרים ביולוגיים חיסוניים. הקרן לעיתים משקיעה מחדש את הכסף לשם הקמת מתקני ייצור חדשים לחומרים חדשים. חלק מכספי הקרן מנוצלים למטרות מחקר ופעילויות תרבותיות, כמו גם לספק לעובדי המכון את צורכיהם הבסיסיים.

ראו גם
------

* הרפטולוגיה
* רעל ונוגדן
* חיסון
* ביוטכנולוגיה
* ויטאל ברזיל
* מדע וטכנולוגיה בברזיל

קישורים חיצוניים
----------------

ויקישיתוף מדיה וקבצים בנושא **מכון בוטאנטאן** בוויקישיתוף
* 

* אתר האינטרנט הרשמי של מכון בוטאנטאן
* מכון בוטאנטאן, ברשת החברתית פייסבוק

* מכון בוטאנטאן, ברשת החברתית אינסטגרם

* מכון בוטאנטאן, סרטונים בערוץ היוטיוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007590179705171
* ISNI: 0000 0001 1702 8585
* LCCN: n82052323
* NKC: xx0059313
* SUDOC: 060830271
* VIAF: 132543343
* WorldCat: lccn-n82052323

 |
**טוקן** (שם מדעי: ***Ramphastos***) הוא סוג של עופות ממשפחת הטוקניים הכולל שמונה מינים החיים באמריקה המרכזית ואמריקה הדרומית.

הטוקנים הם העופות הגדולים ביותר בסדרת הנקראים הגדולה, כשהגדול מכולם הוא טוקן טוקו שאורכו 55–65 ס"מ ומשקלו 500–860 גרם. עופות אלה בעלי מקור ענקי שצבעו העיקרי צהוב אך לעיתים גם בירוק או בכחול. הגוף שחור והחזה רחב ולעיתים לבן. הטוקאן אינו יכול להכות חזק במקורו החלול וגם לא לקדוח בו חור לקינון, אך הוא מאפשר לו לאכול פירות עסיסיים המצויים יותר רחוק מענפים עליהם הוא מסוגל לנחות.

אף על פי שמזונו העיקרי הוא פירות הטוקאן למעשה הוא אוכל-כול הניזון גם מזרעים וגם מחרקים, צפרדעים ואפילו מגוזלים לא מושגחים של עופות אחרים.

מינים
-----

* טוקן ססגוני-מקור (*Ramphastos sulfuratus*)
* טוקן חום (*Ramphastos brevis*)
* טוקן שחור-מקור (*Ramphastos vitellinus*)
* טוקן צהוב-חזה (*Ramphastos dicolorus*)
* טוקן שחור-לסת (*Ramphastos ambiguusI*)
* טוקן חום-סנטר (*Ramphastos swainsonii*)
* טוקן לבן-גרון (*Ramphastos tucanus*)
* טוקן הטוקו (*Ramphastos toco*)

קישורים חיצוניים
----------------

ויקישיתוף מדיה וקבצים בנושא **טוקן** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ADW
* ITIS
* NCBI
* GBIF
 |
**המגדל האולימפי בייג'ינג** (בסינית מפושטת: **北京奥林匹克塔**) הוא מגדל תצפית, שהוקם בפארק האולימפי בעיר בייג'ינג, בירת סין. הוא המגדל השני בגובהו בעיר והמבנה הרביעי בגובהו בה.

היסטוריה
--------

הקמת המגדל החלה בשנת 2001, שלוש שנים לאחר תום אולימפיאדת בייג'ינג והסתיימה ב-2014. הוא נחנך ב-8 באוגוסט 2015, יום השנה לפתיחת המשחקים האולימפיים בעיר.

המגדל ניצב על גבי מסד בטון בשטח של 30 אלף מטר רבוע. הוא בנוי מפלדה ומורכב למעשה מחמישה מגדלים נפרדים. המגדל המרכזי הוא הגבוה מהחמישה וארבעת האחרים מקיפים אותו בגבהים ההולכים ועולים ומחוברים אליו בקורות רוחב אלכסוניות. גובה המגדל הנמוך ביותר הוא 186 מטר וגובה המגדל הגבוה ביותר הוא 258 מטר.

כל אחד מהמגדלים מתרחב בראשו במעין חרוט הפוך המכיל מרפסת תצפית סגורה בחלונות זכוכית ובראשו גג שטוח. הגג הנמוך ביותר הוא הצר ביותר והגבוה ביותר הוא הרחב ביותר. במראה עילי נראים ראשי המגדלים כמקבץ טבעות, המתכתב עם חמש הטבעות של הסמל האולימפי. המגדלים עצמם עוצבו בהשראת גבעולי עשב.

במגדל המרכזי מותקנות שתי מעליות המובילות את המבקרים אל ראשו.

המגדל תוכנן על ידי הפירמה China Architecture Design & Research Group, שזכתה בתחרות לתכנונו.

קישורים חיצוניים
----------------

ויקישיתוף מדיה וקבצים בנושא **המגדל האולימפי בייג'ינג** בוויקישיתוף
* Beijing Tower of Olympic Forest Park to open, באתר Ecns.cn, ‏19 באוגוסט 2014
**מכון האומות המאוחדות להדרכה ולמחקר** ((באנגלית): **United Nations Institute for Training and Research**; ר"ת **UNITAR**) נוסד בשנת 1963 בהחלטת העצרת הכללית של האומות המאוחדות והחל פעולתו בשנת 1965. מטרת הארגון, בהתאם לחוקתו, היא לפעול למען הגברת היעילות של האומות המאוחדות בהשגת מטרותיו העיקריות באמצעות הדרכה ומחקר נרחבים. מטה המכון הוא בז'נבה, שווייץ.

תחום פעילותו העיקרי של הארגון הוא הדרכה ברמות שונות לאנשים בעיקר ממדינות מתפתחות במטרה להכשירם לעבודה עבור האומות המאוחדות, או באחד הארגונים המסונפים לארגון האומות המאוחדות, או בארגונים לאומיים המשתפים פעולה עם ארגוני האו"ם. תחום פעילותו המשני של הארגון הוא בתחום מחקר הקשור לתפקידיו של ארגון האומות המאוחדות, או למטרותיו. למזכיר האו"ם ולמוסדות האו"ם משקל מיוחד בבקביעת תחומי המחקר של מכון האומות המאוחדות להדרכה ולמחקר. UNITAR מנוהל על ידי מועצת נאמנים אשר חבריה מתמנים על ידי מזכיר האו"ם ובראשם מנהל כללי. את תקציב הארגון מממנות ממשלות, ארגונים בין ממשלתיים, קרנות והמגזר הפרטי.

פעילות המכון
------------

בשנת 2015 ניהל המכון 487 פעילויות נפרדות הכוללות הדרכה, הוראה ושיתוף במידע בהשתתפות כ-40,000 משתתפים, כ-80% מהם ממדינות מתפתחות. 46% מפעילויות המכון בשנת 2015 היו ביבשת אפריקה. 78% מפעילויות המכון היו פנים-אל-פנים במדינות היעד ומיעוטן נוהלו ממטה הארגון בז'נבה, או ממשרדי הארגון בניו יורק והירושימה. בין פעילויות ההדרכה הבולטות של המכון, נכון לשנת 2016, קיימת תוכנית לניהול שפכים וכימיקלים. תוכנית שיתוף פעולה מבוזר מטרתה לחזק רשות שלטון ומנהיגים בחברה לקידום פיתוח בר-קיימא. בין התוכניות הרבות שיוזם המכון נמצא אף תוכנית בתחום פיתוח "ירוק" ושינוי אקלימי, תוכנית לדיפלומטיה לצורך פיתוח מיומנויות של דיפלומטים ועובדי ציבור, תוכנית לאימון חברים בכוחות שמירת השלום של האו"ם, וכן פיתוח מסחרי ומימון ציבורי. תקציב המכון לשנת הכספים 2016-2017 הוא 41.1 מיליון דולר.

קישורים חיצוניים
----------------

ויקישיתוף מדיה וקבצים בנושא **מכון האומות המאוחדות להדרכה ולמחקר** בוויקישיתוף
* 

* אתר האינטרנט הרשמי של מכון האומות המאוחדות להדרכה ולמחקר (באנגלית)
* מכון האומות המאוחדות להדרכה ולמחקר, ברשת החברתית פייסבוק

* מכון האומות המאוחדות להדרכה ולמחקר, ברשת החברתית טוויטר
* מכון האומות המאוחדות להדרכה ולמחקר, באתר אנציקלופדיה בריטניקה (באנגלית)

הערות שוליים
------------

1. ↑  United Nations Institute for Training and Research, December 8, 1965
2. ↑  UNITAR Statute
3. ↑  Facts, Figures and Finance 2015
4. ↑  UNITAR at a Glance

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007269140405171
* BnF: cb118660320 (data)
* GND: 1004451-6
* ISNI: 0000 0001 1033 5670
* LCCN: n79081779
* NKC: kn20010710017
* NLG: 115674
* SELIBR: 234316
* SUDOC: 026407426
* VIAF: 126225980
* WorldCat: lccn-n79081779

 |
**אושפול** (בליטאית: **Užpaliai**, **אוּז'פָּאליַאי**) היא עיירה במחוז אוטנה בליטא, השוכנת על שתי גדותיו של "הנהר הקדוש" (Šventoji).

שמה של העיירה בליטאית קשור לאדמות רוויות מים. בעיירה עומדים כנסיית השילוש שנבנתה ב-1898, כנסייה אורתודוקסית בה נבנה ב-1872 מגדל פעמון, וכן פסלו של פלוריאן הקדוש. כמו כן יש בעיירה ספרייה, אולם התעמלות, טחנת מים ושני מוזיאונים. העיירה ידועה בתעשיית הפשתן שלה.

יישוב במקום בו עומדת אושפול מוזכר במקורות מהמאה ה-14. העיירה עצמה הוקמה במאה ה-16 ונשלטה על ידי אצולה מקומית. באותה תקופה נבנתה בה כנסייה. בהתקוממויות נגד השלטון הרוסי, בשנים 1831 ו-1863, נפגעה העיירה קשות. בשרפה גדולה ב-1932 עלו באש מרבית בתי העיירה.

יהודי אושפול
------------

יישוב יהודי התקיים באושפול כבר ב-1765, אז נרשמו בה 109 יהודים משלמי מס גולגולת. בהמשך היו יהודי אושפול רובה המוחלט של אוכלוסיית העיירה: בשנת 1847 נמנו בה 515 יהודים, ובשנת 1897 נמנו בה 691 יהודים, מתוך אוכלוסייה כוללת של 740 נפש.

בין מלחמות העולם חיו בעיירה למעלה מ-500 יהודים, כשליש מתושביה. הם התפרנסו ממסחר זעיר, ממלאכה ומחקלאות, ורבים מהם היו ציונים. מרבני העיירה: הרב נפתלי הרץ קלצקין (תקפ"ג-תרנ"ד), בנו הרב אליהו קלצקין נולד בהיותו באושפול; והרב ישראל משה הלברשטט (נפטר תרל"ב).

עם סיפוח ליטא לברית המועצות ב-1940 נסגרו המוסדות והארגונים היהודיים בעיירה.

### בשואה

לאחר כניסת הגרמנים לעיירה ביוני 1941, הוקם בה גטו אליו צוו לעבור יהודי המקום. יהודי הגטו סבלו בתחילה ממעשי ביזה, אונס ורצח.

ב-29 באוגוסט 1941 הובלו יהודי הגטו לעיר המחוז אוטנה, ושם נרצחו בידי ליטאים בקרבת יער ראשה, יחד עם יהודים נוספים מהאזור.

קישורים חיצוניים
----------------

ויקישיתוף מדיה וקבצים בנושא **אושפול** בוויקישיתוף
* "אושפול", באתר JewishGen (באנגלית)
* אושפול (Užpaliai), ב"אנציקלופדיה של הגטאות", באתר "יד ושם"
* 'אושפול (אוז'פאליאי), מחוז אוטיאן', בתוך: דב ליפץ (מרכז המערכת), נתן גורן [ואחרים] (מערכת), **יהדות ליטא**, כרך ג, ספר ב: "ישובים", תל אביב: עם הספר, תשכ"ז, עמ' 286 טור 1 (ספר יזכור לקהילת ליטא, בספריית העיר ניו יורק, תמונה 1488).
	+ **על השמדת יהודי אושפול:** שם, כרך ד, עמ' 242 (שם, תמונה 1945)
* אלכסנדר קרוגלוב (רו'), אוז'פאליאי, **אנציקלופדיה של המחנות והגטאות** (כרך II, חלק B, עמ' 1136–1137), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007396030105171
* LCCN: no2014083170
* VIAF: 309840941
* WorldCat (עם VIAF): 309840941

 |
**אוקסלאיה** (שם מדעי: *Oxalaia*) הוא סוג של דינוזאור תרופוד ממשפחת הספינוזאוריים אשר חי בתור הקרטיקון לפני 93–100 מיליון שנה. מאובניו התגלו במרניאו, ברזיל ב-2011 בידי החוקר אלכסנדר קלנר.

האוקסלאיה היה קרוב משפחה של הספינוזאורוס הענק והוא הגיע גם לאורך גדול של 12–14 מטרים ולמשקל 5–7 טונות, מה שהפך אותו לגדול התרופודים של ברזיל ואחד מגדולי הדינוזאורים הטורפים מעולם, דומה באורכו לטירנוזאורוס. אורך הגולגולת לבדה הגיע ל-1.35 מטר, עם זאת היא הייתה בעלת יכולת נשיכה מועטה מאוד עקב הצורה המוזרה בה החלק הקדמי נטה למעלה וירד לאורך הקצה, מה שהשאיר חלל גדול בין הלסתות. השיניים דמו במראם לשיני גאביאל ונועדו לתפיסת דגים. עם זאת, ככל הנראה ניזון כנראה האוקסלאיה גם מדינוזאורים אחרים ומפטרוזאורים לא זהירים. בדומה לספינוזאורוס הוא היה בעל מפרש גדול בקצה גבו.

כמה חוקרים מעריכים שבדומה לספינוזאורוס הוא היה מותאם באופן לא רגיל לחיים במים ואולי נע על ארבע כל זמנו.

קישורים חיצוניים
----------------

ויקישיתוף מדיה וקבצים בנושא **אוקסלאיה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* GBIF
 |

איור של אוקסלאיה שוחה
**מריה מפרוסיה** (בגרמנית: **Marie von Preußen**‏ 15 באוקטובר 1825 – 17 במאי 1889) הייתה אשתו של מקסימיליאן השני, מלך בוואריה.

ביוגרפיה
--------

מריה נולדה ב-15 באוקטובר 1825 בברלין, לוילהלם, נסיך פרוסיה, אחיו הצעיר של פרידריך וילהלם השלישי, מלך פרוסיה, ומריה אנה, נסיכת הסן-הומבורג בתם של פרידריך החמישי, רוזן הסן-הומבורג וקרולינה, רוזנת הסן-דרמשטדט. בצעירותה הייתה מריה מועמדת להינשא לארנסט השני, דוכס סקסוניה-קובורג-גותה, אולם לבסוף התחתנה ב-12 באוקטובר 1842 עם מקסימיליאן, נסיך הכתר של בוואריה. מריה הייתה אהובה על האוכלוסייה, הן בפרוסיה האוונגליסטית, והן בבוואריה הקתולית.

בשנת 1848 הודח חמיה לודוויג הראשון, מלך בוואריה מכסאו במהלך מהפכות אביב העמים, ובעלה עלה לשלטון במקומו כמקסימיליאן השני, מלך בוואריה. בשנת 1864 מת בעלה מקסימיליאן, ובנה לודוויג השני, מלך בוואריה עלה לשלטון במקומו. ב-18 בדצמבר 1869 הקימה מריה את "אגודת הנשים הבוואריות", שבהמשך הפכה לצלב האדום הבווארי. ב-12 באוקטובר 1874 המירה מריה את דתה לקתולית, ובשנים לאחר מכן התגוררה בטירת הוהנשוואנגאו ליד פיסן. בשנת 1886 מת בנה לודוויג השני, מלך בוואריה, ובנה אוטו, מלך בוואריה עלה לשלטון במקומו, וב-17 במאי 1889 מתה מריה בארמון הוהנשוואנגאו.

משפחתה
------

ב-12 באוקטובר 1842 התחתנה מריה עם מקסימיליאן השני, מלך בוואריה, ממנו נולדו לה שני בנים:

* לודוויג השני, מלך בוואריה (1845–1886)
* אוטו, מלך בוואריה (1848–1916)

אילן יוחסין
-----------


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| אוגוסט וילהלם, נסיך פרוסיה |   | לואיזה, דוכסית בראונשווייג-וולפנביטל |   | לודוויג התשיעי, רוזן הסן-דרמשטדט |   | קרולינה, רוזנת פפאלץ-צווייבריקן |   | פרידריך הרביעי, רוזן הסן-הומבורג |   | אולריקה, נסיכת זולמס-בראונפלס |
|   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |
|   |   |   |   |   |   |
|   |   | פרידריך וילהלם השני, מלך פרוסיה |   |   |   | פרדריקה לואיזה, נסיכת הסן-דרמשטדט |   | קרולינה, רוזנת הסן-דרמשטדט |   |   |   | פרידריך החמישי, רוזן הסן-הומבורג |   |
|   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |   |   |   |   |
|
|   |   |   |   |   | וילהלם, נסיך פרוסיה |   |   |   |   |   |   |   | מריה אנה, נסיכת הסן-הומבורג |
|   |   |   |   |   |   |   |   |
|   |   |   |   |   |   |   |   |   |   |   |   |   |
|
|   |   |   |   |   |   |   |   |   |   | **מריה מפרוסיה** |
|

קישורים חיצוניים
----------------

ויקישיתוף מדיה וקבצים בנושא **מריה מפרוסיה** בוויקישיתוף
* מריה מפרוסיה, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 11907284X
* NLP: A37324640
* VIAF: 37718703
* WorldCat: viaf-37718703

 |
מיכאל גורביץ' מחזאי ובמאי
**אושר** הוא מחזה מאת מיכאל גורביץ' ובבימויו, שעלה לראשונה בתיאטרון החאן ב-30 בדצמבר 2004.

עלילה
-----

העלילה מתרחשת בבית בן שלוש קומות: בקומה העליונה גרים זוג נשוי, ויוי ואושר; בקומה האמצעית גר אביו של אושר; ובקומת המרתף משחקים ארבעה גברים בקלפים. ויוי היא בחורה משועממת, כי אושר בעלה אינו שם לב אליה, היא צופה בתוכנית בטלוויזיה בה נראים שלושת הגברים מהמרתף משחקים בקלפים. אושר מוצא נעל של בחורה, מכניס אותה לתיקו, וויוי אשתו מגלה זאת ומזמינה את הקלפנים מהמרתף להרוג את בעלה. 

מנחה הערב שמספר על ההצגה, מזמין שני פרשנים מלומדים להסביר את ההצגה לקהל והם מוצאים עצמם בתוך העלילה. אדם היושב בקהל מקבל צלצול טלפון והוא עולה לבמה ומצטרף למשחק הקלפים. אשתו צופה בו ומנסה לעלות על הבמה ולהצטרף אליו. 

אושר רוצה להכניס את אביו לבית אבות. לבית אביו של אושר מגיע מלאך, שעוזר להם לשקם את היחסים ביניהם. בהמשך העלילה הקלפנים מנסים להרוג את אושר ואושר מנסה להשיב אליו את אשתו ולזכות מחדש באהבתה.

יוצרים
------

* מחזה ובימוי: מיכאל גורביץ'
* עיצוב תפאורה: סבטלנה ברגר
* עיצוב תלבושות: ילנה קלרייך
* הלחנת מוזיקה: ערן דינור
* עיצוב תאורה: רוני כהן
* עיצוב תנועה: רננה רז

שחקנים
------

* טכנאי ומנחה: ניר רון
* ד"ר עיני וגבר שלוש: יוסי עיני
* ד"ר דלתותקין ופלוטניק: יואב היימן
* ויוי: שרון שטרק
* שמואל: יהויכין פרידלנדר
* אלישבע: פלורנס בלוך
* אושר: לירון ברנס
* האב: אבינעם מור-חיים
* הנער: אודי רוטשילד
* המפקד: אריה צ'רנר

המחזה בדפוס
-----------

* **אושר: קומדיה מאת מיכאל גורביץ'**, מפעל הוצאה לאור של מחזאות מקור.

קישורים חיצוניים
----------------

* ההצגה "אושר", בערוץ תיאטרון החאן ביו טיוב
* תוכניה, תמונות, טקסט ווידאו של ההצגה, באתר של מיכאל גורביץ'
* צבי גורן, "אושר" - אולי שם, למעלה, באתר הבמה, 13 בפברואר 2005
* צבי גורן, המרדף הכוזב אחרי האושר - ריאיון עם מיכאל גורביץ', באתר הבמה, 16 בינואר 2005
* ציפי שוחט, אושר עם אבקת כביסה, באתר הארץ, 10 בפברואר 2005
* מרב יודילוביץ', בדרך אל האושר, באתר ynet, 31 בינואר 2005
* בועז טרינקר, ריאיון עם הבמאי ותמונות ראשונות מההצגה החדשה 'אושר', באתר תיאטרון החאן
**אוקראינה** (באוקראינית: **Україна**) הוא ערוץ טלוויזיה לאומי אוקראיני, המהווה חלק מחברת ההחזקות "Media Group Ukraine" שבבעלות האוליגרך רינאט אחמטוב. הערוץ משדר תוכניות טלוויזיה, סרטים וסדרות, הפקה מקומית וזרה כאחד והוא אחד מערוצי הטלוויזיה הגדולים באוקראינה.

ערוץ הטלוויזיה "אוקראינה" משדר ל-93.4% מכלל משקי הבית באוקראינה. העברת האות מתבצעת באמצעות רשת שידור אנלוגית, רשתות כבלים, רשת T2 המשדרת דיגיטלית ודרך לוויין. הסיקור הטכני של ערוץ הטלוויזיה הוא 95% משטחי אוקראינה.

היסטוריה
--------

הערוץ הוקם בדונייצק במרץ 1993 כחברת שירות בבעלות המדינה בשם Doka-TV. הערוץ נתמך על ידי מועצת העיר דונייצק והחל לשדר בדונייצק.

בסוף שנות ה-90 חברת הטלוויזיה ASKET נקנתה על ידי רינאט אחמטוב ובמרץ 2001 יזם את הקמת "אוקראינה", חברת מדיה, שקיבלה רישיון לשדר על רשת 6 TVKs בדונייצק.

בשנת 2001, קבוצת SCM של אחמטוב הפכה רשמית לבעלת המניות העיקרית של ערוץ הטלוויזיה "אוקראינה", שבאותה עת שלטה על 75% ממניות ערוץ הטלוויזיה (בהמשך בשנת 2007, SCM כבר הפכה לבעלת 99% מהמניות ובשנת 2010 כבר החזיקה בבעלות מלאה של 100% מכלל המניות).

בשנים 2002–2003 המשיכה החברה בפיתוח פעיל, לאחר שקיבלה יותר ממאה תדרי טלוויזיה ברחבי אוקראינה, כולל 11 ערוצי טלוויזיה בקייב, עליהם החל הערוץ לשדר ביוני 2003. בשנת 2003, הערוץ מתחיל גם לשדר באמצעות לוויין. באפריל 2003, אוקראינה נכנסה נכללה בחבילת הטלוויזיה של מפעילת הכבלים בקייב "ווליה" ובשנת 2004 הערוץ קיבל מעמד כערוץ לאומי.

ערוץ הטלוויזיה "אוקראינה" מבחינת תוכנו ואיכות תוכני התוכנית היה חלש למדי בהשוואה לרשויות השידור מקייב. אך הערוץ משך צופים באמצעות שידור משחקי כדורגל, בייחוד של קבוצת הפאר שחטאר דונצק.

קישורים חיצוניים
----------------

ויקישיתוף מדיה וקבצים בנושא **אוקראינה** בוויקישיתוף
* 

* אתר האינטרנט הרשמי של אוקראינה (ברוסית)
* אוקראינה, ברשת החברתית פייסבוק

* אוקראינה, ברשת החברתית טוויטר

* אוקראינה, ברשת החברתית אינסטגרם

* אוקראינה, סרטונים בערוץ היוטיוב

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 4184154260739424480008
* WorldCat (עם VIAF): 4184154260739424480008

 |
**מקורית אמריקנית** (שם מדעי: ***Nycticryphes semicollaris***) היא מין של עוף מים ממשפחת המקוריתיים החיה באמריקה הדרומית, והיא העוף היחיד בסוגו והמין היחיד במשפחה שאינו שייך לסוג רוסטרטולה.

תיאור
-----

המקורית מגיעה לאורך 19 עד 23 סנטימטרים ולמשקל 65 עד 86 גרם בממוצע. בניגוד לקרובי משפחתה היא חסרת דו-צורתיות זוויגית, והזכרים והנקבות בעלי גוני ראש וחזה בצבע חום-כהה, מקור כתום דק וארוך והגב אפור-חום כהה כשהבטן והצידיים לבנים. הרגליים ארוכות ובהירות ובעלות קרומי שחייה. היא קוראת בקריאות חרישיות יחסית בינות לצמחיית הביצות.

המקורית חיה לאורך גדות מים וביצות, גדות נהר או באחו מוצף מדרום ברזיל, פרגוואי, אורוגוואי ועד לצ'ילה וארגנטינה. לרוב היא פעילה לבדה או בזוגות אך גם בקבוצות קטנות. היא מדשדשת בביצות בעזרת מקורה ומחפשת חרקים, רכיכות, תולעים וזרעים במים וחוטפת אותם בעזרת המקור הדק והארוך.

מין זה הוא מונוגמי וזוג הורים מטפלים יחד באפרוחיהם. הם מקננים על קרקע רדודה בקרבת המים מקן עשוי צמחייה והנקבה מטילה 2 עד 3 ביצים. המקורית נוהגת להתרבות בקבוצה קולוניאלית, מה שתורם להרחקת טורפים מהביצים.

קישורים חיצוניים
----------------

ויקישיתוף מדיה וקבצים בנושא **מקורית אמריקנית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  מקורית אמריקנית באתר הרשימה האדומה של IUCN
**האלימות האנטי-יהודית בצ'כוסלובקיה בשנים 1918–1920** כללה שורה של תקריות בצ'כוסלובקיה, שהתרחשו לאחר מלחמת העולם הראשונה והקמת צ'כוסלובקיה. האלימות נבעה בעיקר בפריצה ושדידת חנויות של יהודים.

גורמים
------

ההאשמות העיקריות שהופנו כלפי יהודים בסלובקיה היו כי הם דוברי הונגרית ושהם סוכנים שהופעלו על ידי האימפריה האוסטרו-הונגרית והם מנסים לכבוש מחדש את המדינה. בבוהמיה ובמוראביה, יהודים רבים תמכו באימפריה האוסטרו-הונגרית, במיוחד בתחילת מלחמת העולם הראשונה, ועוררו את שנאת הצ'כים. כמו כן, היהודים הואשמו בכך שסחרו בשוק השחור במהלך המחסור שהיה בתקופת המלחמה.

הפוגרומים בנובמבר
-----------------

בסלובקיה התרחשו פוגרומים רבים בחודש נובמבר של שנת 1918. אחד מהמאורעות הראשונים התרחש בפובאז'קה ביסטריקה, שם נשדדה חנות של יהודי, ולאחר מכן גם הושמדה. שדידה זו גרמה לנזק של 300,000 קורונות צ'כוסלובקיות (8,880 דולר ב-1920). קבוצות חיילים לשעבר הסתובבו בכפרים וחיפשו חנויות לשדוד, שרובן היו שייכות ליהודים.

בית הקברות היהודי בהולשוב

הפוגרומים בדצמבר
----------------

בדצמבר 1918 התרחשו הפוגרומים הקשים ביותר בבוהמיה ובמוראביה. הגרוע ביותר היה בהולשוב ב-3-4 בדצמבר. בהולשוב, נשדדו עשרות בתים וחנויות של יהודים, בית הכנסת ומשרדי הקהילה הושחתו ושני יהודים נרצחו, אך לבסוף הצבא התערב.

בעולם
-----

בעוד האלימות נמשכת, בוועידת השלום בפריז הפוליטיקאים הצ'כוסלובקים הציגו את צ'כוסלובקיה כמדינה ליברלית וסובלנית ונקייה יחסית מהאנטישמיות שפקדה את המדינות השכנות. עיתונים צ'כוסלובקים טענו כי האלימות נעשתה על ידי יהודים גרמנים שרוצים להרוס את המוניטין של צ'כוסלובקיה.

לאחר האלימות
------------

האלימות נמשכה עד שנת 1920. היא לא הייתה חמורה כמו בפולין ובאוקראינה, שם נרצחו רבבות יהודים. לאחר שנת 1920, צ'כוסלובקיה הייתה המדינה הבטוחה ביותר והפחותה ביותר באנטישמיות במרכז אירופה, עבור יהודים.

ראו גם
------

* אלימות נגד יהודים במרכז אירופה ובמזרחה, 1944–1946
* אלימות נגד יהודים בפולין, 1944–1946

הערות שוליים
------------

1. ↑  Jan Dvořák, Manifestations of Anti-Semitism in Czechoslovak Silesia during the First Republic (1918–1938), **Central European Papers** 3, 2015, עמ' 36–50
**אלסי וייטאקר מרטינז** (באנגלית:**Elsie Whitaker Martinez** ‏;  1 במרץ 1890 - 31 בינואר 1984) הייתה ידועה ביופייה בנעוריה ובגיל מבוגר. היא הייתה המוזה של סופרים ואמנים מפורסמים ומקורבת לרוב האנשים בקהילה הבוהמיינית של צפון קליפורניה.

ביוגרפיה
--------

אלסי וייטאקר נולדה ב־1 במרץ 1890 במניטובה, קנדה, בתו של הסופר וכתב המלחמה הרמן וייטאקר. 

היא ומשפחתה עברו לפיידמונט, קליפורניה בשנת 1902.

וייטאקר פגשה את הצייר חבייר מרטינז במסעדה בסן פרנסיסקו. הוא מצא בה נושא מושלם, ושרטט אותה והתחיל את סדרת הציורים והרישומים אלסי שלו. לאחר רעידת האדמה של 1906 עבר מרטינז לפיידמונט. חודשים לאחר מכן, הוא הציע נישואים לוייטאקר בת ה-18, שכבר הבטיחה להינשא לפחות לארבעה גברים נוספים, שהיו חברים של אביה. כשבחרה במרטינז אמרה, "החלטתי לבחור את מי שייתן לי את החיים המעניינים ביותר." מרטינז, בן 37, היה צעיר רק בשנתיים מאביה של אלסי. בני הזוג נישאו באוקטובר 1907.

לחבייר מרטינז ואלסי וייטאקר מרטינז נולדה בת ב -13 באוגוסט 1913, מיקאלה מרטינז (1913–1989) היא הפכה לאמנית ידועה. בשנת 1944 נישאה לאמן ראלף דוקאס ושינתה את שמה למיקלה מרטינז דוקאס. 

בשנים 1962 ו-1963, אלסי התראיינה בהרחבה לתיעוד בע"פ כחלק מסדרה על ההיסטוריה האמנותית והתרבותית של מפרץ סן פרנסיסקו. הראיון נערך לבקשתו של ג'יימס די הארט, פרופסור לאנגלית, ששימש כיועץ. 

היא עברה לסן פרנסיסקו בשנת 1981, לאחר שהתגוררה שנים רבות בכרמל. 

היא מתה ב -31 בינואר 1984 בסן פרנסיסקו לאחר מחלה קצרה.

היא הייתה בת 93. היא קבורה בבית הקברות סן קרלוס במונטריי, קליפורניה.

קישורים חיצוניים
----------------

ויקישיתוף מדיה וקבצים בנושא **אלסי וייטאקר מרטינז** בוויקישיתוף

הערות שוליים
------------

1. ↑  Mrs. Elsie Martinez Dies at 93, Obituary". Monterey Peninsula Herald. February 3, 1984. p. 4.
2. ↑  Piedmont Community Calendar 1997. Historical information about Piedmont written by Ann Swift. Printed 1996 by the City of Piedmont.
3. ↑  Micaela Martinez DuCasse - Biography, www.askart.com
4. ↑  San Francisco Bay Area Writers and Artists, Elsie Whitaker Martinez, oac.cdlib.org

  

  

  


|  |  |
| --- | --- |
| בקרת זהויות עריכת הנתון בוויקינתונים | 
* VIAF: 23667409
* WorldCat: lccn-n87875935

 |
**אלסטן סטנקילסון** (בשוודית: **Halsten Stenkilsson** או **Alstan**;‏ 1050 – 1084) היה מלך שוודיה בין השנים 1067 – 1070 וככל הנראה גם בין השנים 1079–1084. אלסטן היה בנו של סטנקיל, מלך שוודיה. הוא מלך לאחר מותו של אביו ולאחר המאבק בין אחיו, אריק סטנקילסון לבין הטוען לכתר, אריק הפגני. ייתכן שהוא מלך יחד עם אחיו אינגה הזקן.

מעט ידוע על אלסטן כמלך. בהערת שוליים בעבודתו של אדם מברמן מדווח שהוא נבחר להיות מלך לאחר מות אריק, אך הוא הודח לאחר זמן לא רב. המידע על שלטונו יחד עם אינגה זכה לתמיכה בבולה אפיפיורית מ-1081 שנכתבה על ידי האפיפיור גרגוריוס השביעי, שבה הוא מתייחס לשני מלכים באותיות הראשונות של שמותיהם: A ו-I והם קרויים מלכי וסטרייטלנד (rege wisigothorum). יחד עם זאת, המלך "A" יכול גם להיות מזוהה עם האקאן האדום. שלטונו המשותף של אלסטן עם אחיו אינגה מוזכר גם בסאגה של הרברר. ברשימת המלכים של וסטרייטלנד (Västgötalagen) נאמר עליו שהוא היה אדיב ועליז ובכל מקרה שהובא לפניו הוא שפט בהגינות, וזו הסיבה שבני עמו התאבלו עליו. הוא היה אביהם של המלכים השותפים פיליפ אלסטנסון ואינגה הצעיר.

הערות שוליים
------------

1. ↑  Adam (von Bremen); Adam of Bremen; Francis Joseph Tschan; Timothy Reuter (2002-04-01). History of the Archbishops of Hamburg-Bremen. Columbia University Press. p. 159.
2. ↑  William Russell; Charles Coote (1822). The history of modern Europe: with an account of the decline & fall of the Roman Empire; and a view of the progress of society, from the rise of the modern kingdoms to the peace of Paris in 1763; in a series of letters from a nobleman to his son. A. Small. p. 140.
3. ↑  The article Halsten in Nordisk familjebok (1909).
**לורד פרקווד** (באנגלית: **Lord Farquaad**) הוא הנבל הראשי בסרט "שרק" של אולפני דרימוורקס משנת 2001, ובמחזמר המבוסס על הסרט.

סיפור הדמות
-----------

### שרק

 ערך מורחב – **שרק**  

לורד פרקווד הוא הנבל הראשון הנפגש עם שרק, שולט בשטחה של ממלכת דולוק, הלורד גירש את כל היצורים אל הביצה בה מתגורר שרק, בטענה כי הם מחריבים את עולמו המושלם, במטרה להשיב את חייו למסלולם הרגיל והשלו מחליט שרק לצאת אל בירת דולוק ולהפגש עם לורד פרקווד כדי שיסלק את היצורים שהגיעו לביתו, החמור הדריך את שרק אל עבר טירת הלורד, שם עמדה להתקיים תחרות בין אבירי הממלכה השונים. המנצח בתחרות יזכה לבצע משימה המעסיקה את הלורד פרקווד בימים אלו, מציאת הנסיכה פיונה. הלורד, רודן חסר-לב, אכזר ונמוך למדי, חפץ בכל לבו להפוך למלכה של דולוק. על פי ההוראות שקיבל מראי הקסמים של שלגייה, על מנת להפוך אותו למלך עליו להינשא לנסיכה. כפרודיה על תוכניות שידוכים טלוויזיוניות, מציג בפניו הראי את האפשרות לבחור בין סינדרלה, שלגייה והנסיכה פיונה, והלורד פרקוואד בוחר לבסוף באופציה השלישית, בהגיעו אל טירתו של הלורד, מתפרץ שרק במהירות לאולם החתונה בדיוק לפני שפיונה הספיקה לנשק את לורד פרקווד (במטרה להישאר יפהפייה) ואמר לה כי לורד פרקוודחפץ להתחתן איתה לא בשל אהבתו אליה אלא רק בשל רצונו למלוך. פיונה הפגועה נוזפת בו "מה אתה כבר מבין באהבה", אולם בסתר לבה היא מבינה משתיקתו כי הוא באמת אוהב אותה. פיונה מחליטה לחשוף בפניו ובפני הקהל כולו את סודה. לורד פרקווד נגעל ממראה אשתו, ומצווה להלשליך את זוג העוגים לכלא. בשומעו את שריקת העזרה של שרק, דונקי פרץ אל תוך האולם בעזרת הדרקונית אשר אכלה את הלורד ופלטה רק את כתרו.

### שרק 4-D‏

 ערך מורחב – **שרק 4-D**  

בסרטון שרק 4-D, הדרקונית הוציאה אותו מבטנה וקברה אותו בבית קברות והוא מוצג כרוח רפאים. למרות זאת, הוא רצה שפיונה תתחתן איתו. כדי לעשות את זה, היא צריכה למות ולהפוך לרוח, ולורד פרקווד יהיה המלך של עולם המתים. בסופו של דבר הדרקונית פוצצה את רוחו באמצעות אש.

דיבוב
-----

* ג'ון לית'גאו - באנגלית
* יהויכין פרידלנדר - בעברית

קישורים חיצוניים
----------------

* לורד פרקווד במסד הנתונים הקולנועיים IMDb

| **שרק** |
| --- |
| סרטים | שרק (2001) • שרק 2 (2004) • שרק השלישי (2007) • שרק לנצח (2010) |
| סרטונים | שרק 4‎-D‏ (2003) • חג שמח עם שרק (2007) • מי פוחד משרק? (2010) |
| ספין אוף | החתול של שרק (2011) • הרפתקאות החתול במגפיים (2015-2018) • החתול של שרק: משאלה אחת ודי (2022) |
| דמויות | שרק • הנסיכה פיונה • חמור • החתול במגפיים • לורד פרקווד • דמויות נוספות |
| פסקולים | שרק • שרק 2 ("Accidentally in Love") • שרק השלישי • שרק לנצח |
| שונות | שרק (מחזמר) • שרק! (ספר) |
**פיפלמובר** (באנגלית: **PeopleMover**) הוא קיצור שמו הרשמי של מתקן שפעל בין השנים 1982–1995 בפארק השעשועים של חברת וולט דיסני: דיסנילנד שבקליפורניה.
השם הרשמי של המתקן הוא "פיפלמובר דרך עולם טרון" (באנגלית: **PeopleMover Thru the World of Tron**). מתקן דומה ממשיך לפעול בממלכת הקסם בדיסניוורלד שבפלורידה בשם רשות התחבורה של ארץ המחר.

שם המתקן נכתב ברצף, ובהמשך הפך למונח בשפה האנגלית "people mover" - "מסיעון".

היסטוריה של המתקן
-----------------

המתקן נפתח כחלק מארץ המחר החדשה שנפתחה בשנת 1967. הקרונות במתקן היו תמיד בתנועה, וניתן היה לעלות עליהם באמצעות הליכה על מדרכה נעה בתחנה, שמהירותה זהה למהירות הקרונות. הרכבות הונעו שלא באמצעות מנועים פנימיים בנפחן שלהן אלא באמצעות גלגלי גודייר שהיוו חלק מהמסילה. הרכבות היו צבעוניות עד שנת 1987 אז נצבעו לבן. המתקן נסגר באוגוסט 1995 והוחלף במתקן מטות הטילים (Rocket Rods) בשנת 1998.

### מממנים

המתקן מופעל על ידי שיטת וודווי המבוססת על השיטה שבה השתמשו במתקן דרך השמים הקסומה של פורד ביריד העולמי של ניו יורק 1964 - מתקן שמומן על ידי חברת פורד והוקדם על ידי חברת וולט דיסני. כאשר נבנה המתקן בארץ המחר סירבה חברת פורד לממנו, וחברת הגלגלים גודייר הסכימה להחליפם בתמורה לכך שגלגלי המתקן יוחלפו על ידי צמיגים של גודייר.

מנהרת מהירות העל
----------------

בשנת 1977 נוספה למתקן מנהרת מהירות העל (SuperSpeed Tunnel). המנהרה הייתה ממוקמת בבניין קרוסלת הקדימה, שהכיל באותה עת את מתקן אמריקה שרה - ומכוניות מרוץ הוקרנו על הקירות שסביב המסילה של פיפלמובר. בשנת 1982 שונו הסצנות המוקנות לסצנות מהסרט טרון שבהם הראו מנהרת מהירות על, ובהתאם שונה שם המקטע של הנסיעה ל"מנהרת מהירות העל".

פטירות
------

במשך 28 שנות פעילות המתקן נפטרו שני מבקרים בו. שניהם קפצו מקרונית הרכבת בעודה נוסעת בניסיון לנחות ברכבת החולפת מהצד השני. הם נדרסו על ידי הרכבת החולפת מהצד השני.

שינויים במתקן
-------------

לאחר סגירת המתקן המשתמשו במסלול שלו עבור מתקן מטות הטילים שנסגר זמן קצר מאוחר יותר, בשנת 2000. מסלולי הפיפלמובר נותרו בלא שימוש אם כי בשנת 2005 נצבעו מחדש.

ראו גם
------

| עיינו גם בפורטל: |
| --- |
|  | **פורטל דיסני** |

* רשות התחבורה של ארץ המחר

קישורים חיצוניים
----------------

ויקישיתוף מדיה וקבצים בנושא **פיפלמובר** בוויקישיתוף

|  **אטרקציות בפארקי דיסני** |
| --- |
| **הרחוב הראשי של ארצות הברית** | פנטזיה בשמים • התהלוכה החשמלית של הרחוב הראשי • משאלות |
| **ארץ הפנטזיה** | טירת סינדרלה • מזחלות מטרהורן • הפילהרקסם של מיקי • המסע הפרוע של מר קרפד • מעופו של פיטר פן • דרך השמים • טירת היפהפייה הנרדמת • זה עולם קטן • הרפתקאותיו הרבות של פו הדוב • מסעות הקסם |
| **ארץ המחר** | מסע דרך החלל הפנימי • אמריקה שרה • אוטופיה • משגרי החלל של באז שנות אור • קפטן איו • קרוסלת הקידמה • מעוף החלום של דלתא • מסע הצוללת בעקבות נמו • אם היו לך כנפיים • חדשנות • פיפלמובר / רשות התחבורה של ארץ המחר • סילוני הטילים / אסטרו אורביטר • מטות הטילים • הר החלל • סטאר טורס • הבריחה הגדולה של סטיץ' |
| **ארץ המערב הפרוע** | רכבת הר הרעם הגדול • אינדיאני עץ האורן • נהרות אמריקה • הר הרסס |
| **ארץ ההרפתקאות** | הרפתקאות אינדיאנה ג'ונס • מסע בג'ונגל • שודדי הקאריביים • רוחות שוצפות / אינדיאנה ג'ונס ומקדש הסכנה • חדר הטיקי הקסום |
| **מתקנים ואזורים נוספים** | מועדון 33 • ג'מבורי דובי הכפר • ארץ החיות הקטנות • פנטזמיק! • הטירה המכושפת • כיכר ניו אורלינס • שומר הזמן • כיכר החרות • עיר ההנפשה של מיקי • משלחת אוורסט |
**ישראל מהרי"ק** (14 באפריל 1907 - 7 בפברואר 1964), היה רופא, צנחן, מתנדב ומראשוני חיל הרפואה בצה"ל.

חייו
----

ישראל מהרי"ק נולד בעיר ריגה שבאימפריה הרוסית (כיום בירת לטביה) למשפחה עם שרשרת יוחסין של רבנים. בגיל צעיר עלה לארץ ישראל כציוני ועבד כסניטר בבית חולים. כעבור זמן התקבל ללימודי רפואה בבזל שבשווייץ. עם סיום לימודיו חזר ארצה ועבד כרופא במושבות השרון.

כאשר נודע לו כי אביו ועוד מאות יהודים נדחסו לבית הכנסת הגדול בריגה ונשרפו חיים החליט להתגייס לצבא הבריטי. בלשכת הגיוס נשאל לסיבת התגייסותו וענה: "כדי להילחם בגרמנים".

הוא עבר קורס צניחה ונשלח לאיטליה. שם נאמר לו כי בשל שליטתו בשפות רבות הוא יוצנח כרופא לטפל בפרטיזנים של טיטו.

הוא צנח מספר פעמים תוך סיכון רב. בפעם האחרונה נפצע ונפל כמעט בשבי הגרמנים. על פעילותו זו קיבל בסוף המלחמה את עיטור טיטו.

לאחר המלחמה חזר ארצה והתנדב להיות רופא במחנות העקורים בקפריסין.

עם פרוץ מלחמת העצמאות התגייס ושירת כרופא גדודי בחטיבת אלכסנדרוני. במלחמה נטל חלק במבצע נחשון, מבצע מדינה (כיבוש כפר סבא הערבית) וכיבוש קאקון. היה הרופא הראשון של חיל התותחנים.

ד"ר מהרי"ק התקדם בשורות חיל הרפואה שם עסק בעיקר בהדרכה וברפואה מונעת. הוא הגיע לדרגת סגן-אלוף. לקראת סיום שירותו בצה"ל נתמנה לרופא נמל אשדוד אך לא הספיק לשמש בתפקיד. ב-7 בפברואר 1964 נפטר לפתע במפקדת קצין רפואה ראשי מהתקף לב בגיל 56.

לאחר מותו יצא ספר זיכרונותיו בשם **אדום על חאקי**.

לקריאה נוספת
------------

* סגן-אלוף ד"ר ישראל מהרי"ק, **אדום על חאקי**, הוצאת "מערכות", 1966, (הקדמה, אל"ם ד"ר אליהו גילון - קצין רפואה ראשי).

קישורים חיצוניים
----------------

* קורות החיים של ישראל מהרי"ק, באתר "יזכור" של משרד הביטחון

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298951305171

 |
נינג'אטו ישרה בסגנון הוליוודי
ה**נינג'אטוֹ** (יפנית: **忍者刀**; ידועה גם כ**נינג'ה קֶן** או **שינוֹבי גאטאנָה**) הוא שמה הפופולרי של חרב בדיונית המיוחסת לנינג'ות בתרבות הפופולרית. הנינג'אטו מוצגת לרוב כחרב ישרה בעלת להב עם שפה אחת ושמורה מרובעת, אך אין שום ראיות היסטוריות לשימוש בחרב בעלת מאפיינים אלו ביפן הפאודלית על ידי שום קבוצת לוחמים. חרבות אחרות בעלות מאפיינים לא סטנדרטים במטרה להטעות אכן התקיימו ביפן הפאודלית. ניתן ליחס את הפופולריות שלה לארגוני הנין-ג'וטסו, ולסוקה מאסאקי האצומי.

לפי מאסאקי האצומי, הסוֹקֶה (ראש ארגון או שיטה) של ארגון בוג'ינקאן, חרבות אלו השתנו בצורה ובגודל. לרוב הן היו קצרות בהרבה מהקטאנה הקלאסית שבה השתמשו הסמוראים של יפן הפאודלית. הנינג'אטו היא חרב ישרה, אך רק ביחס לרוב חרבות התקופה, שהיו מעוקלות הרבה יותר, ולחרב הנינג'אטו עדיין יש עיקול מסוים. בנוסף, לפני תקופת מייג'י היו תקנות מחמירות בנוגע לצורת הניצב של החרב. לפי תקנות אלו, אסור היה לצובה (מגן היד בניצב) של חרב להיות בעל צורה מרובעת. אף על פי שהנינג'ות פעלו לרוב מחוץ למסגרת החוק, אין סיבה להאמין שהם השתמשו בצובה מרובעת מכיוון שמעשה זה ימשוך אליהם תשומת לב ויחשוף את זהותם.

ארגון בוג'ין קאן מכיל כרגע רק בית ספר אחד שעדיין מתאמן בנינג'אטו, הנקרא טוֹגָקוּרֶה ריוּ. החרב בה הם משתמשים היא הפופולרית ביותר, חרב באורך ואקיזאשי המותאמת בתוך קוֹשירֶה (מידות) של קטאנה.

אף כי החרב הישרה ובעלת הניצב המרובע לא הייתה בשימוש הנינג'ות ביפן הפאודלית, היא זכתה לפופולריות עצומה בהוליווד ומוצגת בסרטי הקולנוע כחרב העיקרית שבה משתמשים הנינג'ות. ברוב הגרסאות של צבי הנינג'ה, הצב לאונרדו חמוש בזוג חרבות נינג'אטו ישרות, ורק במיעוטן בחרבות קטאנה מעוקלות.

קישורים חיצוניים
----------------

ויקישיתוף מדיה וקבצים בנושא **נינג'אטו** בוויקישיתוף

| כלי נשק יפניים מסורתיים |
| --- |
| חרבות | חרב יפנית • אודאצ'י • טאצ'י • קודאצ'י • קטאנה • ואקיזאשי • נינג'אטו • שינקן |  |
| חרבות אימון | בוקן • שינאי • איאייטו • שינקן |
| נשקי מוט | בו • יארי • נגינטה • ביסנטו • סאסומאטה • סודגאמארי • טורימונו סאנדוגו • צוקובו |
| פגיונות | טאנטו • קאיקן • סאי |
| כלי ירייה והטלה | יומי • שוריקן |
| שריון | שריון יפני • קאבוטו • בוגו • דו • דו מארו • סאנגו • קארוטה • האראמאקי • קיקו • קוסארי • או יורוי • טאטאמי • ממפו |